作者:劉長卿
標題:奉使新安自桐廬縣經嚴陵釣臺宿七裡灘下寄使院諸公
內容:悠然釣臺下，懷古時一望。江水自潺湲，行人獨惆悵。新安從此始，桂楫方蕩漾。回轉百里間，青山千萬狀。連岸去不斷，對嶺遙相向。夾岸黛色愁，沉沉綠波上。夕陽留古木，水鳥拂寒浪。月下扣舷聲，煙中採菱唱。猶憐負羈束，未暇依清曠。牽役徒自勞，近名非所向。何時故山裡，卻醉松花釀。回首唯白雲，孤舟複誰訪。